b'\n_START_ARTICLE_\nMarion Zimmer Bradley\n_START_PARAGRAPH_\nMarion Eleanor Zimmer Bradley (3. kes\xc3\xa4kuuta 1930 \xe2\x80\x93 25. syyskuuta 1999) oli yhdysvaltalainen tieteis- ja fantasiakirjailija. Bradley tunnetaan etenkin tieteisfantasiaa edustavasta Darkover-sarjasta, jonka maailmaa on usein verrattu Tolkienin Keskimaahan ja Frank Herbertin Dyyni-romaaneihin. Bradleyn kansainv\xc3\xa4linen l\xc3\xa4pimurto oli vuonna 1982 ilmestynyt Avalonin usvat, joka kertoi kuningas Arthurin tarinan naisten n\xc3\xa4k\xc3\xb6kulmista._NEWLINE_Vuonna 2014 Bradleyn tyt\xc3\xa4r ja poika kertoivat \xc3\xa4itins\xc3\xa4 k\xc3\xa4ytt\xc3\xa4neen heit\xc3\xa4 seksuaalisesti hyv\xc3\xa4ksi.\n_START_SECTION_\nEl\xc3\xa4m\xc3\xa4\n_START_PARAGRAPH_\nMarion Eleanor Zimmer syntyi Albanyssa, New Yorkin osavaltiossa 3. kes\xc3\xa4kuuta 1930. H\xc3\xa4nen is\xc3\xa4ns\xc3\xa4 oli Leslie Zimmer, maanviljelij\xc3\xa4 ja puusepp\xc3\xa4, ja \xc3\xa4itins\xc3\xa4 historiantutkija Evelyn Parkhurst Conklin. \xc3\x84idill\xc3\xa4 oli vahva vaikutus Bradleyn kehitykseen._NEWLINE_Bradleyn ensimm\xc3\xa4inen opiskelupaikka oli New York State College for Teachers 1946, jonka h\xc3\xa4n kuitenkin keskeytti kahden vuoden j\xc3\xa4lkeen. My\xc3\xb6hemmin Bradley jatkoi opintojaan 1960-luvulla Hardin-Simmons Universityss\xc3\xa4 Texasin Abilenessa, josta h\xc3\xa4n valmistui 1964. Koulutukseltaan Bradley oli psykologi ja parapsykologi, mutta h\xc3\xa4n opiskeli my\xc3\xb6s laulua. Valmistumisen j\xc3\xa4lkeen Bradley opiskeli lis\xc3\xa4ksi viel\xc3\xa4 University of Californiassa, Berkeleyss\xc3\xa4._NEWLINE_H\xc3\xa4nen ensimm\xc3\xa4inen avioliittonsa Robert Alden Bradleyn kanssa kesti vuodesta 1949 vuoteen 1964. Alle kuukausi eronsa j\xc3\xa4lkeen h\xc3\xa4n nai Walter Breenin; pariskunta p\xc3\xa4\xc3\xa4tyi asumuseroon vuonna 1979 mutta lopullisesti avioliitto purkautui vasta 1990. Avioliitoistaan Bradleyll\xc3\xa4 on kaksi poikaa, David Bradley ja Mark Greyland sek\xc3\xa4 tyt\xc3\xa4r Moira Greyland. David on seurannut \xc3\xa4itins\xc3\xa4 jalanj\xc3\xa4lki\xc3\xa4 kirjailijana._NEWLINE_Vuonna 1965 Bradley suoritti Bachelor of Arts -tutkinnon teksasilaisessa Hardin-Simmonsin yliopistossa. T\xc3\xa4m\xc3\xa4n j\xc3\xa4lkeen h\xc3\xa4n muutti Kaliforniaan, jatkaakseen opintojaan Berkeleyn yliopistossa._NEWLINE_Viimeisin\xc3\xa4 vuosinaan Bradley k\xc3\xa4rsi syd\xc3\xa4nvaivoista ja h\xc3\xa4nen terveytens\xc3\xa4 heikkeni v\xc3\xa4hitellen. Syyskuun 21. 1999 h\xc3\xa4n sai vaikean syd\xc3\xa4nkohtauksen ja nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4n menehtyi. H\xc3\xa4nen tuhkansa siroteltiin Glastonbury Toriin Englannissa.\n_START_SECTION_\nSeksuaalinen hyv\xc3\xa4ksik\xc3\xa4ytt\xc3\xb6\n_START_PARAGRAPH_\nVuonna 2014 Bradleyn tyt\xc3\xa4r Moira Greyland kertoi \xc3\xa4itins\xc3\xa4 hyv\xc3\xa4ksik\xc3\xa4ytt\xc3\xa4neen h\xc3\xa4nt\xc3\xa4 seksuaalisesti kolmevuotiaasta 12-vuotiaaksi asti: "Walter (Breen, Bradleyn aviomies) oli joukkoraiskaaja, jolla oli paljon, paljon, paljon uhreja (min\xc3\xa4 nimesin poliisille 22 uhria), mutta Marion oli paljon, paljon pahempi. H\xc3\xa4n oli julma ja v\xc3\xa4kivaltainen; seksuaalisesti h\xc3\xa4n ei pystynyt hillitsem\xc3\xa4\xc3\xa4n itse\xc3\xa4\xc3\xa4n. Min\xc3\xa4 en ollut h\xc3\xa4nen ainoa uhrinsa eiv\xc3\xa4tk\xc3\xa4 kaikki uhrit olleet tytt\xc3\xb6j\xc3\xa4." Bradleyn poika Mark Greyland on sen j\xc3\xa4lkeen my\xc3\xb6s kertonut joutuneensa my\xc3\xb6s \xc3\xa4itins\xc3\xa4 seksuaalisen hyv\xc3\xa4ksik\xc3\xa4yt\xc3\xb6n ja \xc3\xa4\xc3\xa4rimm\xc3\xa4isen julman henkisen v\xc3\xa4kivallan uhriksi._NEWLINE_Paljastukset ovat tyrmistytt\xc3\xa4neet tieteis- ja fantasiakirjailijoiden yhteis\xc3\xb6n, jossa Bradley\xc3\xa4 on arvostettu kirjallisten ansioiden lis\xc3\xa4ksi ennen kaikkea sen takia, ett\xc3\xa4 h\xc3\xa4n auttoi lukuisia lupaavia kirjoittajia heid\xc3\xa4n uransa alkuvaiheissa. Osa on jo ilmoittanut lahjoittavansa Bradleyn ostamien novellien tekij\xc3\xa4noikeuspalkkiot seksuaalisen hyv\xc3\xa4ksik\xc3\xa4yt\xc3\xb6n uhreja tukeville j\xc3\xa4rjest\xc3\xb6ille.\n_START_SECTION_\nTuotanto\n_START_PARAGRAPH_\nBradleyn ensimm\xc3\xa4inen novelli julkaistiin Fantastic/Amazing Stories -lehdess\xc3\xa4 kirjoituskilpailun my\xc3\xb6t\xc3\xa4 1949 ja ensimm\xc3\xa4isen kerran h\xc3\xa4n sai novellinsa myyty\xc3\xa4 vuonna 1952 Vortex-lehteen._NEWLINE_Bradleyn ensimm\xc3\xa4inen romaanimittainen tarina, Falcons of Narabedla, julkaistiin Other Worlds -lukemistossa toukokuussa 1957. Uransa alkuvuosina Bradley kirjoitti my\xc3\xb6s valtavirtakirjallisuutta useiden salanimien turvin._NEWLINE_Bradleyn keskeisiin teoksiin kuuluu tieteisfantasiasarja Darkover, josta ei ole suomennettu yht\xc3\xa4\xc3\xa4n osaa. Sarja ulottuu koko Bradleyn kirjailijanuran kestoiseksi: ensimm\xc3\xa4iset osat julkaistiin 1960-luvulla ja viimeisimm\xc3\xa4t h\xc3\xa4nen kuolemansa j\xc3\xa4lkeen. Darkover-sarjaan kuuluu parikymment\xc3\xa4 Bradleyn nimell\xc3\xa4 kirjoitettua kirjaa, joiden lis\xc3\xa4ksi on ilmestynyt my\xc3\xb6s parikymment\xc3\xa4 novellikokoelmaa, joissa on useiden eri kirjoittajien Darkover-tarinoita._NEWLINE_Bradleyn tunnetuin yksitt\xc3\xa4inen romaani on Avalonin usvat (1982, suomeksi 1986), joka kertoo kuningas Arthurin tarinan naisn\xc3\xa4k\xc3\xb6kulmasta. My\xc3\xb6hemmin Bradley palasi Avalon-aiheeseen viel\xc3\xa4 jatko-osissa. Avalon-romaaneissa esiintyy sisarusten v\xc3\xa4list\xc3\xa4 insesti\xc3\xa4._NEWLINE_Bradley toimi mentorina ja tukijana useille aloitteleville kirjailijoille, erityisesti naispuolisille, joista monet nousivat maineeseen h\xc3\xa4nen lehtens\xc3\xa4 ja novelliantologioidensa kautta. Heist\xc3\xa4 tunnetuimpia on Mercedes Lackey._NEWLINE_Bradleyn viimeisin\xc3\xa4 vuosina ilmestyi useita teoksia, jotka h\xc3\xa4n oli kirjoittanut yhdess\xc3\xa4 toisten kirjailijoiden kanssa. H\xc3\xa4nen kuoltuaan n\xc3\xa4m\xc3\xa4 ovat jatkaneet Bradleyn ideoiden ja keskener\xc3\xa4isiksi j\xc3\xa4\xc3\xa4neiden tarinoiden t\xc3\xa4ydent\xc3\xa4mist\xc3\xa4.'